Papersnake/gushiwen huggingface dataset:
宿香严寺绝顶
高塞（清代）

雨霁空山夕，寻幽入杳冥。云封千涧白，露濯万峰青。

飞鸟依檐宿，流泉伏枕听。朦胧空翠里，孤月自亭亭。
醉题
陆游（宋代）

来往人间今几时？悠悠日月独心知。
心僧共理清宵话，扫壁闲心往岁诗。
疋马秋风入条华，孤舟暮雪钓湘漓。
只愁又踏关河路，荆棘铜驼使我悲。
咏怀
魏野（宋代）

道心虽博爱，遇物忽难兼。
树更因巢惜，云曾为月嫌。
酒中宁有感，诗里觉无厌。
渐老成何事，疏慵病转添。
送南康王使君解官归里
易顺鼎（清代）

使君十载南康城，抚摩一郡如孩婴。我来匡山狎猿鹤，满耳闻颂神君声。

作公部民差可喜，一廛稳受千崖里。劳公白衣常送酒，念我黄冠似归里。

命驾每从千里外，卜居已过三年矣。去年武昌来，闻公亦初还。

公还旧郡我还山，山中猿鹤皆欢颜。今年武昌来，闻公又将去。

公还故乡我流寓，山中猿鹤皆悲绪。我今年才三十强，怀抱冰雪无春阳。

每逢热官辄走避，见公岂意温中肠。公年八十好神采，健若龙马驰康庄。

至人养和驭造化，外物冰炭谁能伤。乃知蓬蒿与松柏，相见未可论短长。

八百纵难企彭祖，九十已足凌张苍。何况治郡有阴德，于公子孙行更昌。

官閤沈沈语忘倦，白头回忆江南战。酒酣耳热说曾侯，幕府英英盛群彦。

郭冲五事犹能记，阮孚三语初为掾。同时得路俱腾骧，钟鼎山林两无算。

转饷曾推萧相功，饮醇自学曹参办。寥落东南一老守，头童齿豁看云久。

方今吏道颇衰微，莫使贤人厌升斗。安得皆如元道州，一时布列神州九。

解组谁明陶令心，埋轮更惜张纲手。我尚思攀车上辕，公言且酌杯中酒。

函楼老子六十余，挂冠七载神丰腴。今年有意探匡庐，乘兴一访茅君居。

华阳句曲公乡里，洞天福地非虚诬。烦公更作东道主，却写交游两世图。
忆王孙 落花集句
杨慎（明代）

绣葩红蒂堕残芳。蝶醉蜂痴一簇香。卢家少妇郁金堂。

对斜阳。云雨巫山枉断肠。
和刘君俞游华严寺谒文禅师
李复（宋代）

华严法界出诸天，帝网重重绝世缘。
昔有高僧开宝刹，今留飞世耸琼田。
身游色相无穷境，心悟虚空不住禅。
碧眼胡人香一炷，分来今欲对师燃。
题乌江东隆山邓氏亭
贺铸（宋代）

逋客今何许，空余接隐亭。
舟随潮水上，门背夕阳扃。
兔策尘生蠹，渔蓑雨化萤。
题诗岩下石，聊代草堂灵。
挽陈郡倅用虎妻朱安人 其一
余谦一（宋代）

阖郡无男子，夫人可奈何。平生羞蔡琰，一死伴湘娥。

门盍来旌表，邻应辍杵歌。潘郎家国恨，怪得鬓丝多。
和康侍郎喜雪二首
林季仲（宋代）

不扫林间一迳开，夜深留伴月皑皑。
问谁踏我琼瑶碎，新有诗筒破晓来。
唐伯虎
黄云（明代）

走马春城遍绿烟，挥金随处拥婵娟。
自家花样天机杼，笑领蓬莱第一仙。
同子文、材翁、子直、萧巨、济中元夜东园望
杨万里（宋代）

月到东园分外光，行行坐坐间传觞。
生愁蹈碎千花影，回顾千花总不妨。
韵珊有幽忧之疾不能治也作此解之
支清彦（清代）

暝色赴柴门，斜阳急归鸟。残蓂傍户移，孤树笼烟倒。

念我同心人，苦为愁怀搅。贫贱褫意气，哀乐杂怀抱。

人生非枌榆，焉能百年保。努力事无图，荣名以为宝。
露坐观星
王问（明代）

秋风吹衣带，凄凄生微凉。
络纬啼井阑，玄蝉噪疏杨。
仰观河汉啼，星辰烂高张。
三台明泰阶，齐色俨成行。
朱鸟藩臣位，轨道向中央。
此时自许箕山隐，少微含光射东畛。
五斗曾经叹折腰，归扫松筠伴蝼蚓。
萝屋柴门逐浦沙，具区之上几千家。
楂头每斫银丝脍，圃内常生五色瓜。
绮错沟塍桑竹映，山中岂解歌尧舜。
万树桃花洞口迷，春来莫遣渔郎问。
和西川李尚书汉州微月游房太尉西湖
刘禹锡（唐代）

木落汉川夜，西湖悬玉钩。旌旗环水次，舟楫泛中流。

目极想前事，神交如共游。瑶琴久已绝，松韵自悲秋。
京都次马伯庸尚书 其二
曹元用（元代）

柳簇金沟蘸碧波，云深玉阙瞰重坡。凤凰曲奏钧天乐，乌鹊桥通织女河。

万井闾阎春浩荡，六街车马晚坡陁。山人素有林泉兴，奈此承明夜直何。
贡使杂沓至馆
郭之奇（明代）

重译归中国，咸宾及四门。正仪思足法，束带自能言。

表饵非吾术，柔怀属圣恩。须知干羽地，观耀莫齐论。
和郭使君韵
佚名（宋代）

郭侯凛凛气横秋，管领江山作胜游。
痛饮不知乌景坠，清歌更觉鸟声幽。
诵君崖畔神仙句，淡我胸中浩荡愁。
万里相逢更相失，他年卜築共归休。
曲肱诗二十首
白玉蟾（宋代）

五雷深锁玉清宫，白鹤呼风唳碧空。
说着这般辛苦处，三千玉女蹙眉峰。
九月既望蔡氏景贤书屋张筵赏菊率成七绝六章并五排一首
王恩浩（清代）

桃李鲜妍久厌看，未厌风雨已阑珊。争如千朵君家菊，洗尽铅华独耐寒。
风月堂夜饮
方岳（宋代）

霜洗横枝月上初，春彝更可共谈无。
玉杯一一寒於雪，贮以诗肠渺似湖。
有感 其四
王冕（元代）

依违思故里，吟啸倚阑干。
野水随潮涨，山云带雨寒。
归鸿悲别溆，羁客呆长安。
何日干戈息？山林乐考□。
【中吕】阳春曲_墨磨北海乌
张弘范（元代）

墨磨北海乌龙角，笔蘸南山紫兔毫。花笺铺展砚台高，诗气豪，凭换紫罗袍！
石榴子露颜回齿，菡萏花含月女姿。不知张敞画眉时，甚意思，墨点了那些儿。
金鱼玉带罗袍就，皂盖朱幡赛五侯。山河判断笔尖头，得志秋，分破帝王忧。
笔头风月时时过，眼底儿曹渐渐多。有人问我事如何？人海阔，无日不风波。
偈颂一一二首 其九十三
释清远（宋代）

海门山，长安道，茫茫烟水连芳草。楼头客，马上郎，一听落梅悲故乡。

春风过眼花飞尽，蝴蝶翩翩过短墙。君更听，是何章。
龙冈漫兴五首 其五
王守仁（明代）

归与吾道在沧浪，颜氏何曾击柝忙？枉尺已非贤者事，斩轮徒柝古人方。

白云晚忆归岩洞，苍藓春应遍石床。寄语峰头双白鹤，野夫终不久龙场。
赞吕先生
释法薰（宋代）

为儒儒不达，学仙仙非真。
黄龙门下过，秋蚊蛟铁钉。
回先生，回先生。
岳阳人不识，老树却成精。
喜范光伯相过
裘万顷（宋代）

章江东下几湾洄，谁伴臞仙夜探梅。
离别不禁诗社冷，遭逢莫放酒船回。
冰霜满眼岁将换，花柳转头春又来。
安得飞腾九霄外，鞭鸾笞凤日相陪。
重叠金 摹“花落水流红”词意
孙莹培（清代）

飞英历乱如红雨。东风断送春归去。飘泊正愁生。深闺万里情。

留春应不住。独倚慵无语。际此奈何天。教人镇日闲。
汉宫春（九日登丰乐楼）
王某（宋代）

手捻黄花，对西风无语，双鬓萧萧。韶华暗中过眼，零落心交。登萧把酒，更谁伴、破橘持螯。惟只有，湖边鸥鹭，飞来如受人招。

往事不禁重省，料绾罗分钿，翠减香销。空向画桥古树，犹系轻桡。西兴渡口，误归帆、几信寒潮。伤情处，淡烟残照，倚阑人共秋高。
水调歌头·送章德茂大卿使虏
陈亮（宋代）

不见南师久，漫说北群空。当场只手，毕竟还我万夫雄。自笑堂堂汉使，得似洋洋河水，依旧只流东？且复穹庐拜，会向藁街逢！
尧之都，舜之壤，禹之封。于中应有，一个半个耻臣戎！万里腥膻如许，千古英灵安在，磅礴几时通？胡运何须问，赫日自当中！
别牛郎中门馆
赵嘏（唐代）

整襟收泪别朱门，自料难酬顾念恩。

招得片魂骑匹马，西风斜日入秋原。
东山吟
张方平（宋代）

我思古人兮，有东晋太傅谢公者其庶几。英才乃是孔明辈，风流更觉茂弘卑。

东山游兮不归，妓携手兮嬉嬉。晚年拂剑兮一起，为苍生兮安国危。

笑言指挥兮八千师，氐秦百万兮溃而夷。朝之君臣兮犹燕巢于幕上，公对枰兮解颐。

吁嗟公之车兮逢白鸡而遽止，青山空兮已而。
斋中独坐
孙世仪（清代）

雨暗蟆衣长，风微豹脚侵。开轩无旷望，闭户有沈吟。

兀兀窥天地，悠悠送古今。素琴尘满稿，拂拭向云岑。
将往金陵留别鄂中诸友
王至甸（清代）

虚舟原不系，来去只随缘。惜此苔岑好，要之金石坚。

东风白门柳，斜日汉阳船。一别情何极，相思鼓七弦。
代陈季若上张帅
林光朝（宋代）

铜柱参天桂叶稠，公侯遗爱在南州。
绳桥竹屋连溪曲，大贝明珠尽海头。
平江呈毅夫侍郎
戴复古（宋代）

龙墀射策三千字，未抵胸中十万兵。
远大无过为将相，文章争万立功名。
当今天下几豪杰，独数君家两弟兄。
世事从横人事左，未知何以措升平。
送何象冈太史还朝
黎遂球（明代）

彤云翘首是承明，迢递长安事远征。客里数梅疏放腊，禁中千柳待舒晴。

商宗梦帝欣逢说，汉室安刘定相平。入座正呼何次道，登瀛新挟董双成。

鸡林鬻去香山句，凤藻赓来柏殿声。万姓只今看捧日，中朝端此赖调羹。

已知开阁平津盛，徒愧通家北海名。遂以过庭劳缓颊，翻从祖帐恋交情。

银鱼捧别馀烟墅，铜狄摩空想玉京。一曲骊歌天万里，蓬莱高隔五仙城。
飞来峰
王弘诲（明代）

飞来何处峰，阴洞锁重重。有石皆成佛，无山不是松。

林栖闻法鸟，壑隐听经龙。大地皆如幻，无论去住踪。
四月八日贡院上梁
王十朋（宋代）

广厦初成万柱标，脩梁巍跨玉虹腰。况逢此日生千佛，定引群虹上九霄。

下笔蚕声纷战艺，出林莺友竞迁乔。清源人物从今盛，孝子忠臣满圣朝。
即事二首 其二
毕仲游（宋代）

溪回带树弯弯绿，山远迎人步步高。春水满塘颓岸去，也如江上见风涛。
山水图为兵部郎中王恕题
柯潜（明代）

玉堂清署春风前，焚香看画皆神仙。画中风物得真意，峰峦隐神披云烟。

大山如龙欲飞去，小山盘盘如虎踞。奔流一道破山来，散作涛声满江树。

远村微茫三两家，古渡无人横断槎。近村茆屋荫榆柳，门前沃土饶桑麻。

别有高亭向洲渚，斜日满帘水禽语。沧波浩浩欲吞天，蜃气昏昏欲成雨。

初疑匡庐山下落星湾，又似洞庭湖上之君山。琼宫贝阙倚霄汉，无乃蓬莱方丈非人间。

我生惯识山中乐，随意云楼与山阁。故乡一别今十年，石洞梅花几开落。

临图忽忆旧游踪，便欲沿溪上丘壑。此身留滞未应归，回首江天云漠漠。
忆乐季和
李流谦（宋代）

理邃不可商，造极会其天。
因黥乃南面，挟璧顾屡叹。
安有鬼一乃，蕴疑在目前。
划然解积冻，澌泮千丈渊。
吾尝赏淮阴，能录恶少年。
大胜答溪媪，奇勋此舆权。
水激可沃焦，酖毒怀与安。
夫君珍所封，射市吞烦冤。
束袂甘冥冥，一穴栖鳅鱣。
真宰技痒，驾以风无边。
背水得众无，失驹约群还。
三月春已深，稳下三峡船。
夔门有巨舰，谈嬉障百川。
金华客五侯，气力足由缘。
为君诵伐木，三扣临江舷。
和润之砚冰
彭汝砺（宋代）

晨风凝不散，砚石冻初成。翠失苍龙骨，寒馀一鉴清。

纤毫隔冰雪，宝墨妒瑶琼。莫近朝阳暖，留看夜月明。
秋夜江行客有歌唐人野旷天低树江空月近人之句因用为韵 其二
张萱（明代）

江寒夜气肃，帆开江月上。冷然白玉琴，中情寄幽旷。
远别离
李龏（金朝）

太湖三山口，中有西行舟。望望不相近，望中生远愁。

重露湿苍苔，秋风散杨柳。空藏兰蕙心，离恨如旨酒。

碧纱窗外叶骚骚，三更风作切梦刀。千里万里独为客，少年心事风中毛。
再答静翁并以筇竹一枝赠行四首
黄庭坚（宋代）

万事实头方稳当，十分足陌莫跷除。
困来展席日里睡，读尽空中鸟迹书。
偈颂九十三首 其十三
释梵琮（宋代）

赵州南，石桥北，观音院里有弥勒。祖师遗下一只履，直至而今觅不得。

赵州老子，信手栽荆棘，当门种蒺藜。四方人不到，徒自暗攒眉。
高阳台·咏红白梅
许禧身（清代）

赤若丹砂，洁如美玉，窥来密密疏疏。斜插横枝，其中静趣偏殊。

愁肠流水抛还转，却输他、雅意纾徐。尽林逋。香影描摹，一例横铺。

孤高不与群芳共，倚寒窗伴我，清夜愁余。点额宫妆，笑他日久容枯。

琼姿耐得春光半，惜残红、欲埽难除。嫩凉初。飘泊怜渠，明月前锄。
寄雪窦希叟
释惟一（宋代）

舌本澜翻千丈雪，眼青锦镜一壶冰。
瞎驴种草有如此，灭却凌霄正续灯。
次韵无斁雪後二首
陈师道（宋代）

闭合春云薄，开门夜雪深。
江梅犹故意，湖雁起归心。
草润留余泽，窗明度积阴。
殷懃报春信，屋角有来禽。
乱后灞上
郑谷（唐代）

柳丝牵水杏房红，烟岸人稀草色中。

日暮一行高鸟处，依稀合是望春宫。
雨中花
高观国（宋代）

旆拂西风，客应星汉，行参玉节征鞍。缓带轻裘，争看盛世衣冠。吟倦西湖风月，去看北塞关山。过离宫禾黍，故叠烟尘，有泪应弹。

文章俊伟，颖露囊锥，名动万里呼韩。知素有、平戎手段，小试何难。情寄吴梅香冷，梦随陇雁霜寒。立勋未晚，归来依旧，酒社诗坛。
花椒
宗林（明代）

欣欣笑口向西风，喷出玄珠颗颗同。采处倒含秋露白，晒时娇映夕阳红。

调浆美著《骚经》上，涂壁香凝汉殿中。鼎餗也应加此味，莫教姜桂独成功。
笔
朱淑真（宋代）

双毫五彩兔狸锋，珍与欧阳象管同。多谢寄来情意重，从今敢废墨池工。
与叶士岩
刘克庄（宋代）

叶子客长安，孤居久离群。
载贽肯妄投，上书辄报闻。
有时携斗酒，孤上酹隐君。
兴到喜吟诗，粮绝耻卖文。
所交皆将相，不数琐细云。
腹有书传香，厨无燔炙纷。
未逢古伯乐，姑待后子云。
五子更精斩，要和南风薰。
和承旨宋尚书告中之作
胡宿（宋代）

鹊声频绕大槐枝，鳌禁欢闻旧老归。哆舌人间无翕訾，奎钩天上有晶晖。

西山五色分灵药，南极三光接太微。只待延英朝只日，便应调鼎向黄扉。
南村图为陶九成作
张洙（宋代）

南村老人清且癯，闭户十年工著书。
诸生解问扬雄字，使者空求颜阖庐。
推窗山在夕阳野，扫径柳垂春水渠。
卜邻若得从吾愿，日日抱琴无日虚。
颂古七首 其六
释慧性（宋代）

沩山养子没来由，叉手人前不识羞。更把琵琶半遮面，不令人见转风流。
村舍七首 其四
陆游（宋代）

山高正对烧畬火，溪近时闻戽水声。破屋已斜犹可住，老牛虽瘠尚能耕。
飞舄化鸟
朱元璋（明代）

幻化由来显妙工，幕天席地自从容。还知飞舄成双鸟，犹且同尘入宦中。
丈人任知县生朝
项安世（宋代）

老梅坡底万花黄，未问重阳且少阳。
华岳金天钟宝器，屏星初少照琴堂。
阿连句好珠躔聚，文度归来玉树香。
千岁易逢信此会，明年湖海却相望。
病中
胡慎容（清代）

惚惚魂无定，飘飘若梦中。扶行惊地软，倚卧觉头空。

放眼皆疑雾，闻声似起风。那堪窗下雨，寂寞一镫红。
招戏设席于吴门舟上晚泊虎丘
范景文（明代）

歌板初传酒渐催，金阊桥下放船开。香风低散飘罗袂，艳舞轻翻簇锦堆。

渔唱依林吹笛和，莲舟拂水送花来。当场已自销魂甚，莫近生公说法台。
四时词 其三
胡俨（明代）

秋露白如玉，梧桐坠寒绿。文犀镇锦帐，红泪销银烛。

银烛轻摇翡翠烟，孤影荧荧夜不眠。
赠无方叔
张嵲（宋代）

吾叔超世士，笔力回狂澜。
作诗到合处，未谢春草篇。
罢官守环堵，冷屋风萧然。
操尚非矫世，静退真所安。
慷慨引濁醪，俛默窥尘编。
冥搜得新语，自喜欲忘年。
常言毕婚嫁，归老汉水边。
此意有真趣，勿为儿辈言。
霓裳中序第一 孤舟夜泊，寒月微茫，海上断鸿，邈无消息。怆然赋此
冯煦（清代）

凉蟾弄翠壑。卸却征帆潮又落。秋树乍惊夜鹊。但烟暗戍旂，星秋江阁。

音书漫托。怕去鸿、犹怨漂泊。愁无语、一镫废驿，冷笛劝孤酌。

天角。片云寥邈。叹似铁、重衾正薄。宵来归梦更恶。

叶响幽坊，雨过凉幕。旧游浑似昨。奈负了、霜前素约。

频延伫、春回征岸，寄我小梅萼。
绍兴淳熙分命馆职定撰十七首
佚名（隋代）

帝在合宫，鉴观盛礼。
黍稷惟声，神心则喜。
礼务光成，亦既归止。
亿万斯年，以贶多祉。
送常熟尉钱访
宋祁（宋代）

隽誉高乡品，仙姿并国游。
新恩绀纶绶，遗社酎金侯。
赋阁诸伧笔，尘缁倦客裘。
平明催櫂鹢，几信候潮鰌。
下鼓蒪萦箸，持螯酒溢瓯。
江南三月草，为子剩离忧。
雪后月窗戏题
曾几（宋代）

青女翻空一笑开，天花散尽更徘徊。
嫦娥相与有瓜葛，也向读书窗下来。
和陶连雨独饮二首
苏轼（宋代）

平生我与尔，举意辄相然。
岂止磁石针，虽合犹有间。
此外一子由，出处同偏僊。
晚景最可惜，分飞海南天。
纠纆不吾欺，宁此忧患先。
顾引一杯酒，谁谓无往还。
寄语海北人，今日为何年。
醉里有独觉，梦中无杂言。
答徐灵渊
赵师秀（宋代）

弊庐补葺虽劳力，且得幽闲住此身。
旧友误称吟笔长，诸亲争笑罢官贫。
近檐竹密妨巢雀，当户花疏见路人。
所虑久晴田事废，今闻高下雨皆匀。
禅人并化主写真求赞 其三五四
释正觉（宋代）

眸子射人，秋涧之津。颠毛衰白，霜松之晨。赤湖之林，潮涨而长鲸𩥇浪。

丹桂之影，月寒而老兔推轮。明功借位，起幻入尘。

百草头边有芳信，纵横指点自家春。
酬鸿胪裴主簿雨后北楼见赠（一作高適诗）
王昌龄（唐代）

暮霞照新晴，归云犹相逐。有怀晨昏暇，想见登眺目。

问礼侍彤襜，题诗访茅屋。高楼多古今，陈事满陵谷。

地久微子封，台馀孝王筑。裴回顾霄汉，豁达俯川陆。

远水对孤城，长天向乔木。公门何清静，列戟森已肃。

不叹携手稀，常思著鞭速。终当拂羽翰，轻举随鸿鹄。
重午饷菜楚俗也邓抚干以诗来谢次韵答之三首
项安世（宋代）

大家朱书亭午时，人家艾人张天师。
惟有书生最穷饿，盘中日出菜离离。
齐天乐 偕研仙、馥塘嘉善城南看菜花至南瞻庵
黄燮清（清代）

出城便与红尘隔，郊原乍开新霁。远碧浮天，丛黄绣陌，春在板霁烟寺。

花香数里。正拂面轻寒，纸鸢风细。竹院逢僧，石泉刚试煮茶水。

清明容易过了，爱光阴炊笋，谁证禅味。野趣寻鸥，清游侣蝶，翻悔年年燕市。

田歌唱起。笑布地金多，太平欢喜。路入微茫，女墙斜照里。
万清之有诗三绝呈司理贾丈并简某因次其韵 其二
王十朋（宋代）

世路尘埃逐日生，鹿岩高卧自风清。吾皇有诏求遗逸，行见临雍拜老更。
腊月望集水琴山画堂观梅
朱麟应（清代）

倦客惊时序，寒花破萼新。香浮疏牖月，暖借曲房春。

索笑牵乡梦，联吟得酒人。一樽销寂寞，浅醉任吾真。
独不见
江源（明代）

天子肆北征，夫婿去应募。白马黄金羁，翩翩玉门戍。

握手与君别，去往东西路。十步一徘徊，五步一反顾。

忆妾别君时，杨柳摇金缕。今年妾忆君，芙蓉委秋露。

底事无回期，衷情复谁托。搴帷独不见，默然伤迟暮。
劝农
陶渊明（魏晋）

悠悠上古，厥初生民。
傲然自足，抱朴含真。
智巧既萌，资待靡因。
抱其赡之，实赖哲人。

哲人伊何？时维后稷。
赡之伊何？实曰播殖。
舜既躬耕，禹亦稼穑。
远若周典，八政始食。

熙熙令德，猗猗原陆。
卉木繁荣，和风清穆。
纷纷士女，趋时竞逐。
桑妇宵兴，农夫野宿。

气节易过，和泽难久。
冀缺携俪，沮溺结耦。
相彼贤达，犹勤陇亩。
矧伊众庶，曳裾拱手！

民生在勤，勤则不匮。
宴安自逸，岁暮奚冀！
儋石不储，饥寒交至。
顾尔俦列，能不怀愧！

孔耽道德，樊须是鄙。
董乐琴书，田园不履。
若能超然，投迹高轨。
敢不敛衽，敬赞德美。
偶阅渊明开岁古诗因和其韵
方一夔（宋代）

开岁倏五十，陶翁感浮休。我生苦后陶，夜梦从之游。

大块无停机，岁月去如流。弃家客东安，泛泛双浮鸥。

羲轩古主人，中古称旦丘。大伦具五常，大法列九畴。

寥寥向千载，孤唱绝众酬。藐然愧前哲，中路肯止不。

逝言晚闻道，恻恻怀长忧。廓落八纮内，俛仰吾何求。
西园春暮
谢榛（明代）

西北风来何太剧，落花满园春可惜。
黄鹂叫春蝴蝶愁，四野无人日将夕。
惟有一枝留晚春，当砌徘徊不忍摘。
且将樽酒对残花，春去悲歌复何益。
王君便衣挽章其子迁其母同穴
姜特立（宋代）

昔与先夫子，亲如老弟兄。
君能敬父执，我亦感交情。
放意杯中物，无心世上名。
佳城今夜月，应伴酒旗明。
绕门山
齐召南（清代）

畴谓天工奇，人巧亦不让。君看绕门山，峭壁列屏嶂。

厥初本赔绕，斫出生面创。采伐穷日夜，骨立神愈旺。

危崖高天欹，侧厂层云傍。山腹藏堂皇，外郛兀相向。

彭觥斧凿声，数里因风飏。响应连四山，万和随一倡。

盘旋螺文中，含胡振罂盎。俄惊大声起，雷硠剧雄壮。

丁丁远可闻，砰訇近偏忘。小桥递弯环，舟行过其上。

依稀彭蠡口，窾坎鸣巨浪。金奏在窟室，人面朝青嶂。

峡束神禹开，池护吴王葬。梁欐想石城，剪刀移雁荡。

屈曲绕垣墙，莓苔添色相。新痕冰雪侔，旧痕图画伉。

风日所薰蒸，霖雨几涤荡。遂令受采质，丹黄写万状。

老松冠其巅，华盖郁在望。下有竹千竿，森森立兵仗。

村居皆石层，老幼总良匠。自古仰衣食，山故无尽藏。

造遍越中庐，埋遍越中圹。道路乐平坦，绰楔睹高亢。

朘削岂有涯，胜概弥难量。安知百年余，不作吼山样。

顾语同舟客，斯游亦云畅。美酒既以沽，手杯且莫放。
观拔河俗戏
李隆基（唐代）

壮徒恒贾勇，拔拒抵长河。欲练英雄志，须明胜负多。

噪齐山岌嶪，气作水腾波。预期年岁稔，先此乐时和。
挽横海曾朝议
王义山（宋代）

父子眉山多一苏，衣冠盛事再堪图。
岫云懒出官情薄，霖雨未堪舆望孤。
横海仅存遗藁在，临川有此老师无。
瓣香久欠南丰敬，东望灵车天一隅。
金刚随机无尽颂·叹仰流通
释印肃（宋代）

焦琴月下听，露柱却知音。
世人应不会，侧耳立松阴。
寿安杂诗十首·永济渡二首
司马光（宋代）

洛水寒可涉，长汀柳飞叶。
节物行无期，自与幽怀惬。
汪中台年伯祀名宦乡贤
曹于汴（明代）

从昔辨仕学，朝野迥然分。朝野亦寄迹，根宰一天君。

汪公祀上谷，还祀汝水滨。绾绶何晔晔，入里何恂恂。

抑或雄于乡，何谈树功勋。吾将质夫子，聊取鉴人伦。
次韵和人古松
王令（宋代）

直枝难立鸟徘徊，地瘦根孤碍石回。
山野不逢终更老，闾阎无用始为材。
更无匠伯身尝过，只有幽人眼暂开。
谁与东风记霜雪，争令平地肯栽培。
东园八景 其七 棋枰
王佐（汝学）（明代）

尝怀橘中叟，无忘六斛尘。输赢同一梦，当局是何人。
题墨梅
王柏（宋代）

穷冬天地闭，万物正雕残。
玉立清梢表，天然独耐寒。
南朝故迹惟天禧凤凰台鹿苑郗氏窟为最久
任希夷（宋代）

有泉何取台仪凤，事佛空教后作蛇。
狐穴蚁巢零落尽，却能留此梵王家。
送僧怀师古庵住惠山并写竹枝以赠
王绂（明代）

泉声山色古今同，师去尤能继若翁。临别自惭无可赠，一枝聊为助清风。
盆松
曾习经（清代）

结根寸土势扶疏，谡谡高风照座隅。乞与仲圭临尺幅，石桥南畔第三株。
聘齐经孟尝君墓诗
陈昭（南北朝）

薛城观旧迹，征马屡徘徊。盛德今何在，唯馀长夜台。

苍茫空垄路，憔悴古松栽。悲随白杨起，泪想雍门来。

泉户无关走，鸡鸣谁为开。
新志
晁说之（宋代）

前日徒嗟与世违，从今绝世心事微。
弥陀印里一身重，梵网经中万古非。
元亮胡然兹漫浪，遗民有侣便因依。
欣予不负遂初赋，寄愧于颜得所归。
小酌感春邀坐客并赋
宋祁（宋代）

林下复池边，其如春暮天。
花仍无数落，柳亦第三眠。
强饮非能剧，狂歌不取妍。
流芳何与事，只是自怊然。
舞阳刘元亭风漪亭
宋褧（元代）

南薰微度曲陂前，鸭绿粼粼出自然。眼底文章人不识，却教容易入诗篇。
樱桃煎
杨万里（宋代）

含桃丹更圜，轻质触必碎。
外看千粒珠，中藏半泓水。
何人弄好手？万颗捣虚脆。
印成花钿薄，染作水澌紫。
北果非不多，此味良独美。
自林田至桥田作
屈大均（明代）

谷里茅茨少，人烟各一峰。林多惟筱荡，花小亦芙蓉。

家有翻车水，门多偃盖松。山田反肥沃，此地最宜农。
九日酌郑子馆欲游水头不果
皇甫汸（明代）

水上何言九日台，城西草堂今好开。霜前醉倩茱萸把，云外愁连鸿雁来。

宋馆凄凉无客赋，楚江迟暮有人哀。不堪殊土飞蓬鬓，那遣流光到菊杯。
赏梅三首 其三
唐锦（明代）

临风脉脉度寒朝，谁与花神破寂寥。碧藓封香春尚浅，沧池浸寂雪初消。

枝藏病鹤如怜瘦，瓣落深宫欲斗娇。遥想西湖明月夜，几人携酒踏溪桥。
赠郑璧润钱唐训导
陈政（唐代）

圣主崇文教，儒官简俊才。日边鸣铎去，秋尽讲帷开。

化雨舒桃李，光风被草莱。题诗思令弟，凭雁寄金台。
望远行 饮孟广寄宅
黄永（清代）

依然东野先生也，门径萧条如寄。谁家梁肉，到处笙歌，岂识广寄风味。

数朵黄花，点缀西风篱落。归去来兮，还未怪、归来却剩，秋光无几。

娓娓。剪烛窗前夜话，公瑾醇醪相对。此夕衔杯，昨朝倾盖，北地南天千里。

我自渔舟醉舞，如君高致，休赋不才长弃。只襄阳耆老，暂栖衡泌。
寄彭勿庵
陈起（宋代）

一片巴江月，移辉到庾梅。
孤山春事早，疏影望东回。
柳絮
陈普（宋代）

去迹来踪莫可寻，辱人头面与衣襟。
若为虮虱虫蛆类，亦享轩窗庭户阴。
六合中间不知数，两仪化育亦何心。
手弹剑击皆迁怒，只待霜风响竹林。
酬袁守方秋崖遗宝带桥诗以顾我老非题柱客知君材是济川功为韵十四首 其十三
包恢（宋代）

往来欲休息，亦可乐自然。上观云飞鸟，下看鱼泳川。
乙丑正月二十七日出京承诸公饯送至城南马上口号
林光（明代）

花朝花渐近，勒马更留连。春暖风初定，官贫天亦怜。

身行千里外，心在五云边。别袂真难判，相看各黯然。
登赏心亭
陆游（宋代）

蜀栈秦关岁月遒，今年乘兴却东游。
全家稳下黄牛峡，半醉来寻白鹭洲。
黯黯江云瓜步雨，萧萧木叶石城秋。
孤臣老抱忧时意，欲请迁都涕已流。
富池镇上感怀
董嗣杲（宋代）

流民土著两纷纷，朝暮惟知射利勤。
隔县小家多钓弋，近沙虚地少耕耘。
望中红叶秋何极，直北黄云路不分。
僻处绝无佳客过，酒边安得有新闻。
题陈景说诗稿后
陈鉴之（宋代）

今人宗晚唐，琢句亦清好。
碧海掣长鲸，君慕杜陵老。
偶成
俞灏（宋代）

白发黄尘一梦中，又将愁眼对春风。
不知夜雨能多少，染得桃花到处红。
秋夜
梁元柱（明代）

客舍秋深自寂寥，那堪独坐思迢迢。梧桐吹瘦西风叶，鳷鹊低横半夜桥。

眼底晴烽连朔漠，耳边凉籁八芭蕉。开尊且谩伤摇落，何处高楼吹玉箫。
青冢行
冯山（宋代）

郊外日暖春溶溶，十里不断人相从。填填车马上坟去，踏尽青草行人踪。

松柏影重楸叶开，一区冢舍全家来。展看酹酒聚头哭，哭尽更把松楸栽。

隔溪青冢高巍巍，塼片露出空馀碑。子孙因官往南北，温暖时节无人知。

虚有官阶又无食，旧日松楸已荆棘。不及寻常百姓家，泉中却得儿孙力。

休休休，有子莫愿为公侯，有孙莫令从官游。每到年年寒食节，尚有一杯羹，来到坟上头。
送人登第东归
刘驾（唐代）

学古既到古，反求鉴者难。见诗未识君，疑生建安前。

海畔岂无家，终难成故山。得失虽由命，世途多险艰。

我皇追古风，文柄付大贤。此时如为君，果在甲科间。

晚达多早贵，举世咸为然。一夕颜却少，虽病心且安。

所居似清明，冷灶起新烟。高情懒行乐，花盛仆马前。

归程不淹留，指期到田园。香醪四邻熟，霜橘千株繁。

肯忆长安夜，论诗风雪寒。
赠数学姜兄
艾性夫（元代）

向来涂抹趁春妍，老去栖迟叹雪颠。
一倍法灵君说数，三生缘定我随天。
正须花外羁奔马，莫向桥南听杜鹃。
见说侯封容易觅，紫茸靴袴锦鞍鞯。
竹间纳凉
徐侨（宋代）

拙哉百事不如人，天畀清闲适我真。
好是山深林密处，且还康济比天民。
题丰乐楼
杨载（元代）

峥嵘飞构压名邦，西望平湖东望江。气合重玄蒙沆瀣，标存九望奠洪庞。

朝来散雾萦朱栱，夜后流星透碧窗。倚遍阑干愁目眩，飞鸢旋转故双双。
城北夜
陆游（宋代）

端居厌孤寂，偶系北城舟。
天地凄凉色，江湖汗漫游。
萤光矜暗夜，虫语报新秋。
老去功名意，青灯映布裯。
奉和翁文尧员外文秀、光贤、昼锦之什
黄滔（唐代）

乡名里号一朝新，乃觉台恩重万钧。建水闽山无故事，

长卿严万是前身。清泉引入旁添润，嘉树移来别带春。

莫凭栏干剩留驻，内庭虚位待才臣。

虽言闽越系生贤，谁是还家宠自天。山简槐兼诸郡命，

郑玄惭秉六经权。鸟行去没孤烟树，渔唱还从碧岛川。

休说迟回未能去，夜来新梦禁中泉。

君王面赐紫还乡，金紫中推是甲裳。华构便将垂美号，

故山重更发清光。水澄此日兰宫镜，树忆当年柏署霜。

珍重朱栏兼翠拱，来来皆自读书堂。
燕子矶
顾源（明代）

沃野盘灵阜，鸿蒙巨壑吞。
浅沙披月蚌，高浪出风豚。
翠木栖晴霭，苍崖射晓暾。
吾将谢尘网，浩荡抚渔<舟仑>。
咏廿四气诗·小暑六月节
元稹（唐代）

倏忽温风至，因循小暑来。
竹喧先觉雨，山暗已闻雷。
户牖深青霭，阶庭长绿苔。
鹰鹯新习学，蟋蟀莫相催。
磨崖中兴颂
吴亿（宋代）

借问江头人钓鱼，为言灵武事何如。磨崖岂是当时意，两字噫嘻金镜书。
赠医士郑干生歌
郑国藩（清代）

郭玉有言医者意，药赋汤歌尽馀事。和缓卢扁古神医，岂有方馀传后世。

内经素问足举隅，降而不能乃著馀。仲景世号医家祖，丹溪景岳又一途。

充栋汗牛争继起，千支百派乱纷如。别有叔和称脉格，传与时人作矜式。

三指平将六脉分，只从关上问消息。寸在寸口尺在肘，阿谁名义细分剖。

吾谓此事可无拘，诊切原居望闻后。虚实热寒苟辨清，问症发药亦何咎。

我友榕江郑干生，万卷读破心眼明。寸衷自备四时气，肯与流俗争浮名。

孟子论人重择术，矢函巫匠视何出。不能良相当良医，济世不同同悯恤。

君不见纷纷市上多悬壶，疾苦何人等切肤。知君久抱痌瘝志，聊为韵语代一呼。
初倅襄阳郡事感而自咏三首
宋庠（宋代）

处世儒宫井臼贫，偶怀铜刻逐观宾。
汉家衒鬻盈千数，却用淄川牧豕人。
和王绚道赠高七植竹
刘攽（宋代）

人言植物中，唯竹类有德。虚心道所存，外劲礼自饰。

风霜不改阴，一何金玉色。丘泽无变根，还如古人直。

繁花岂无实，所待鹓鸾食。卑枝亦可栖，不许鸱鸢息。

为君裁管籥，于此谐金石。为君度短长，于此齐寻尺。

济川倚巨楫，扶老杖轻策。大厦莞簟安，射侯弓矢力。

乃知天材美，固待君子识。饱闻昆崙秀，盛说潇湘碧。

岂曰生不迁，念当厚封植。惟君傲声利，心远地更僻。

择交独此君，开径如三益。清风共忘言，明月为莫逆。

还当扫尘榻，会待遗名客。
身世谩悠哉
晁补之（宋代）

身世谩悠哉，田园首重回。
春来亦何事，忽忽叹庭槐。
除夕作
宋祁（宋代）

四十九年今日到，来欢往戚是欤非。
床头周易有深意，自此恐须三绝韦。
古塞下曲
陶翰（唐代）

进军飞狐北，穷寇势将变。日落沙尘昏，背河更一战。

騂马黄金勒，雕弓白羽箭。射杀左贤王，归奏未央殿。

欲言塞下事，天子不召见。东出咸阳门，哀哀泪如霰。
城南杂咏二十首 蒙轩
张栻（宋代）

开轩仅寻丈，水竹亦萧疏。客来须起敬，题榜了翁书。
次韵春日即事六首 其五
洪皓（宋代）

何须百鸟献花红，懒似吾师有祖风。儒释自来曾结社，不妨俱隐小堂中。
卜算子
史鉴宗（清代）

少妇不知愁，忽解楼头恨。郎去何年得意归，暗掷金钱问。

屈指何刀环，计日销红粉。欲向灯前叩紫姑，羞被旁人忖。
月台
朱淑真（宋代）

下视红尘意眇然，翠栏十二出云颠。纵眸愈觉心宽大，碧落无垠绕地圆。
宿滋广上人石湖精舍 其二
何绛（明代）

纡回石路月高低，曲槛层楼隔柳堤。惆怅西园重到客，一宵瓜地听乌啼。
子昂逸马图
袁桷（元代）

神骏飘飘得自閒，天池飞跃下尘寰。青丝络首谁收得，留与春风十二闲。
春日
释文珦（宋代）

春泉青似淀，春嶂碧于螺。远近随吾意，芒鞋幽兴多。

人生行乐尔，富贵复如何。难与时人道，风前独放歌。
登准提阁
黄德燝（明代）

傍湖深浅得山情，入望江峰次第评。飞鹤云间冲雨至，斜帆天第泛烟轻。

檐齐孤塔闻铃语，人定千家有磬声。鱼鸟不须惊钓弋，曹源一滴證无生。
蒙城早行
王之道（宋代）

残月千家闭，荒城万窍号。
举头华盖近，回睇启明高。
野迥霜迎面，风清冷透袍。
十年河上路，从此步金鳌。
送翟从先还东筦
欧大任（明代）

游吴适越兴何长，曾向滇南上点苍。归去下帷中阁夕，青藜来照校书郎。
目眚忌食戏成
郑清之（宋代）

生平未省读食经，蟛蜞何事干荀卿。
霜螯带糟老饕赋，素鳞斫脍晶盘行。
政欲莼鲈饱归兴，肯嫌蛙蛤讥南烹。
谁言厚味多腊毒，坐疑匕箸生戎兵。
缁尘浪欲滓银海，所赖炯炯留元精。
飞蛾扰灯室光暗，很蟆食月天公惊。
我今所患在目睫，口非得罪曹缄铭。
一身百体兼所养，六凿未可分重轻。
讵容贵目乃贱口，无端肠胃甘檗冰。
就令辟谷即仙去，何异馁鼠乘飞翎。
我闻养生先实腹，幸乏明珠买娉婷。
稻鱼粗可足生理，饥梦不到侯门鲭。
更畦菘薤自锄灌，肯与鸡鹜争余赢。
笑揩双目保亡恙，况无传笔如丘明。
观唐昭宗赐钱镠铁券
缪祐孙（清代）

镂金煌煌字三百，咨尔彭城上柱国。镇海镇东军开府，持节中书太尉职。

媲汉邓骘卫孔悝，褒德策勋视斯敕。有唐吉金经千年，懋典法器稀流传。

重以浩劫遁濩渃，既失复得宁非天。台州诸钱始南宋，守器曰忱贤不憃。

翠华南幸稽乾隆，裒选拜进随云从。天章巍焕锡琳琅，使臣树铭镌嘉颂。

于乎，卢龙万骑潼关走，藩臣跋扈貙枭丑。河朔三镇尤狓猖，不反而反惟怀光。

人臣谋反赐铁券，其辞虽悖非无见。几曾丹心贯日月，必要信誓兼金鍊。

我思昔日唐昭宗，纥干山雀愁穷冬。太师尚父王行瑜，魏王九锡朱全忠。

中原生民成疮痏，节度恣睢玩天子。董昌之辈不足诛，大梁逆祸肘腋起。

郑畋壁垒惊黄巢，处存赴难麾旌旄。晋阳招讨李克用，死遗三矢忠肝昭。

矧此勇慑钱塘潮，诛昌定頵精兵饶。河山带砺铭勋高，胡弗驱马入淮汴。

朱三之颅力可断，胡弗连兵杨行密，斫头穿眼仇奚益？

乘乱独为割据谋，毋乃鼠窃兼狗偷。可怜江东一罗隐，曲讽勤王志悲悯。

拜恩乾宁曾几时，名马玉带臣受之。虽云屈节完江表，得勿惭对沙陀儿。

吁嗟乎，取以为式号虓虎，不学无术笑洪武。
下摄市
乐雷发（宋代）

吟到湘潭一叶黄，贾胡踪迹正悲凉。
抱琴沽酒异乡客，打鼓发船何郡郎。
楚女越商相杂沓，淮盐浙楮自低昂。
尘埃市井无人识，濯足江头望八荒。
与嘉佑同游宝应寺
王禹偁（宋代）

滁阳领郡经三月，宝应游山始一回。
屐齿免忧岩下折，簿书长苦案头堆。
潾潾泉石吟魂健，漠漠烟岚病眼开。
尽日引渠寻胜境，读碑搅篆扫苍苔。
送赵简叔满秩归闽
孙应时（宋代）

四海从游总弟昆，年来谁复似王孙。
真情每向急难见，高义殊非薄俗论。
入眼云烟归翰墨，满怀风月寄琴樽。
三年丛枳劳栖凤，万里夫池合化鹍。
官达於君何足道，心期令我已忘言。
相思驿路梅花发，应倩清诗写梦魂。
过大蓬岭度绳桥至杜秀才山庄
陆游（宋代）

度笮临千仞，梯山蹑半空。湿云朝莫雨，阴壑古今风。

亭观参差见，阑干诘曲通。柳空丛筱出，松偃翠萝蒙。

负笼银钗女，锄畬鹤发翁。何由有馀俸，小筑此山中。
湖西杂感诗
释智圆（宋代）

福善祸淫言可信，吉凶由己语堪陈。
乖仁背义都无耻，只记临行拣日辰。
山中诗 其三
杨宗发（清代）

佳兴挟晨夕，气候亦余好。春色散容与，朝光聚窈窕。

新烟入女萝，宿雨出青草。未敢测神化，殊知待林鸟。

索居共樵爨，纳拙将渔筱。登涉中有源，岩崖外为兆。

遇始识俱殄，感终神与杳。
横山堂小酌
韩淲（宋代）

酒浇磈礧不下，诗用陶写亦难。折取荼蘼芍药，醉于绿水青山。
病起观盆鱼
强至（宋代）

戢戢骈头戏，悠悠掉尾行。
莫言盆盎窄，犹胜网罗横。
竞触浮萍乱，时吹细浪生。
嗟予遭病缚，羡汝遂微情。
天仙子（郑毅夫移青社·中吕调）
张先（宋代）

持节来时初有雁。十万人家春已满。龙标名第凤池身，堂阜远。江桥晚。一见湖山看未遍。

障扇欲收歌泪溅。亭下花空罗绮散。樯竿渐向望中疏，旗影转。鼙声断。惆怅不如船尾燕。
呈徐通仲兼简仲锡通仲与诚斋为乡人近来赴调
姜夔（宋代）

斯文准乾坤，作者难屈指。
我从李郎游，知有徐孺子。
春风杼洲前，白月太湖尾。
怀哉来无期，玉唾炯在纸。
去年识仲氏，何啻空谷喜。
合并忽自天，倾倒见底里。
维君天下土，竹箭东南美。
胡不在石渠，诸公当料理。
千岩今林宗，泉石助风轨。
示疾不下堂，有句高八米。
此老笔砚交，诚斋古元礼。
毫端酒秋露，去国词愈伟。
属闻都门别，回首即桑梓。
独怜苕溪上，垂榻俟行李。
烟波肯寻盟，归棹为君舣。
书所见
孔平仲（宋代）

昂昂林边鹤，何事不天飞。徘徊方塘面，独啄青苔衣。

得非恋其傍，修竹垂芳菲。高竿擢春秀，清影弄朝晖。

曾于画图见，恍若迷是非。兴与佳景会，悠然久忘机。
大椿（太母庆七十）
曹勋（宋代）

梅拥繁枝，香飘翠帘，钧奏严陈华宴。诚孝感南极，老人星垂眷。东朝功崇庆远，享五福、长乐金殿。兹时寿协七旬，庆古今来稀见。

慈颜绿发看更新，玉色粹温，体力加健。导引冲和气，觉春生酒面。龙章亲献龟台祝，与中宫、同诚欢忭。亿万斯年，当蓬莱、海波清浅。
初到绩溪视事三日出城南谒二祠游石照偶成四
苏辙（宋代）

行尽清溪到碧峰，阴崖翠壁书杉松。
故留石照邀行客，上彻青山最后重。
雨开石照正新磨，鸟度猿攀野客过。
忽见尘容应笑我，年来底事白须多。
紫薇花以六月至自溧阳在道已五十日今有花满树因示二弟
洪适（宋代）

六月炎天千里移，不期繁蕊便盈枝。向来浑是西垣客，忆得看花草制时。
杭州一百五日水心亭留题
张咏（宋代）

湖边三月百花红，湖上游人处处通。
莫怪此渠来便去，都缘心地似虚空。
病起枕上口占三绝句奉呈公实峤之贤伯仲一笑
张元干（宋代）

素馨茉莉及玫瑰，清馥浑同雪里梅。
六入不分初病起，眼前欠此共徘徊。
忘言示曾仲思
范浚（宋代）

范叔初非辩士，曾子本同道人。欢伯解两家难，忘言一笑相亲。
闻人赏给舍园白牡丹拟作
徐渭（明代）

牡丹红固好，白者更丰神。风露三更月，阑干几玉人。

啼喑髽髻碧，样大酒盘银。放取端端去，扬州道上行。
望雨
邵雍（宋代）

盛夏久不雨，满天下愁苦。
安得一片云，救取人间否。
梅花集句 其一五一
李龏（金朝）

上苑春何早，百花犹未知。逢春多霰雪，玉性肯磷缁。
漾花池
徐蒇（宋代）

咽咽声残吐水龙，玉炉烟断宝樽空。窗前尽日无人到，只有荷花满意红。
昭觉禅院同南泉西岩二君赋得天字
谢榛（明代）

相约多幽事，频来有静缘。法云高捧月，祗树暗藏天。

垂老堪投社，无心自会禅。谁为息机者，默坐奕棋边。
游吕庵偶题
王洋（宋代）

结屋得胜处，群山簇画屏。
春城花覆白，野路麦铺青。
趁暖鸠呼妇，先时柳花萍。
年年寒食近，心自欢飘零。
孙权故城下怀古，兼送友人归建业
刘长卿（唐代）

雄图争割据，神器终不守。上下武昌城，长江竟何有。

古来壮台榭，事往悲陵阜。寥落几家人，犹依数株柳。

威灵绝想像，芜没空林薮。野径春草中，郊扉夕阳后。

逢君从此去，背楚方东走。烟际指金陵，潮时过湓口。

行人已何在，临水徒挥手。惆怅不能归，孤帆没云久。
自白土村入北寺二首 其一
王安石（宋代）

木杪田家出，城阴野径分。溜渠行碧玉，畦稼卧黄云。

薄槿烟脂染，深荷水麝焚。夕阳人不见，鸡鹜自成群。
赠任某
郑獬（宋代）

寂寞任夫子，穷山秋气寒。
尘埃双鬓白，金石寸心丹。
不悔穷经老，所嗟行道难。
太阿终亦断，宁久匣中蟠。
和人乞朱樱十首
廖行之（宋代）

见说朱樱正及时，眼穿火齐晓云披。
筠笼走送还能否，好带朝霜摘几枝。
渡江云（春感用清真韵）
萧允之（宋代）

蔷薇开欲谢，峭寒渐少，轩槛俯晴沙。先来愁未了，又听一声，新阕落渔家。徘徊伫立，似玉笛、三弄昭华。春昼长、暗怀谁写，戏墨乱翻鸦。吁嗟。诗情犹念隽，酒兴偏豪，记南楼月下。曾共乐、沈烟绮席，烛影窗纱。农香秀色知何处，甚忘却、堤柳汀葭。空惆怅，无人共采苹花。
四月之初风雨凄冷如穷秋兀坐不夜堂二首 其二
张耒（宋代）

风雨四月初，正作穷秋寒。朱明方更候，阴沴时相干。

阴阳天自方，寒暑无必然。玄冥与祝融，政事谁得专。

江乡累岁饥，一饱望今年。不知谁不仁，探喉夺其餐。

柯山穷老人，方暑愁衣单。似闻林笋立，矗矗戈戟攒。

但知饮美酒，折取共朝盘。
鸭兰矶
张问陶（清代）

摇落暮天迥，轻桡带白蘋。叶稀秋在树，江冷月亲人。

向水孤城闭，环山野烧新。鸭兰风景别，渔唱满前津。
度谢公岭
王十朋（宋代）

十年九行役，屡经此山中。爱山不厌观，每愧行匆匆。

大士瞻矩罗，骚人思谢公。一生看不足，语如白头翁。
见童志道旧已非有感
陈著（宋代）

人亡屋亦非，世事已堪悲。
遗树老于我，故山春为谁。
论文归一梦，闭眼立多时。
默默无言处，东风知不知。
越州歌二十首 其三
汪元量（宋代）

一阵西风满地烟，千军万马浙江边。官司把断西兴渡，要夺渔船作战船。
忆张辑
严粲（宋代）

畏景如焚客路尘，寂寥山店独吟身。多情唯有别时月，低傍茅檐巧趁人。
宁宗郊祀二十九首
学士院（宋代）

肃肃礼度，鋗鋗宫奏。
天行徐谧，皇闪昭懋。
光连重壁，物介簋豆。
于皇以乡，无声无臭。
天柱庵
陈岩（宋代）

石壁参天驻冷云，一声幽鸟忽惊人。
庵前庵后山如旧，朽柏年来不再春。
浣溪沙
向子諲（宋代）

一夜凉颸动碧厨。晓庭飞雨溅真珠。玉人睡起倚金铺。云髻作堆初未整，柳腰如醉不胜扶。天仙风调世间无。
绘空轩
陈恭尹（清代）

微云欲断石，古木验灵根。绘得虚空出，曾无笔墨痕。

风生枝有态，日落谱全翻。老衲且含笑，青天何所言。
玉壶冰
佚名（唐代）

玄律阴风劲，坚冰在玉壶。暗中花更出，晓后色全无。

涸沍谁能伴，凄清讵可渝。任圆空似璧，照物不成珠。

素质情方契，孤明道岂殊。幽人若相比，还得咏生刍。
鹧鸪天·天与君王管晏才
臧馀庆（宋代）

天与君王管晏才。尚书两曳履声来。今朝望着楼头看，已有台星照斗魁。金蹀躞，玉崔嵬。天香满袖早朝回。中书尚享无穷考，长揖南风醉寿杯。
送从兄
刘敞（宋代）

东门杨柳深，下有还乡路。之子千里行，春风三月暮。

旅心常草草，飘忽不可驻。居者空徘徊，行者亦反顾。

丈夫方贫贱，四海无所遇。不如辙中鱼，犹以沫相喣。

悠悠大江水，日夕自东注。何当激风雷，慰尔饥渴慕。
广陵古冢石刻
佚名（唐代）

日为箭兮月为弓，四时躬人兮无穷。但得天将明月死，

不觉人无流水空。山川秀兮碧穹窿，崇夫人墓兮直其中。

猿啼鸟啸烟濛濛，千年万年松柏风。
午夜还乡呼酒先登钓台书二绝于壁 其二
黎贞（明代）

忆昔边城夜未归，臂悬弓剑趁雕肥。杀心今觉消磨尽，鸥鹭从教自在飞。
退居五首 其二
宋祁（宋代）

贫极非关病，忧多信自伤。悲歌一顷豆，惊馈五家浆。

拥耒宜耕石，沈钩岂为璜。中林环室在，开径望求羊。
集臧晋叔希林阁赋得雨中钟山春望
王嗣经（明代）

风光帝里入韶年，紫阙丹山霁景悬。
绕禁柳容开羽葆，傍陵岚翠结炉烟。
催花气暖先蒸雨，消雪岩空渐迸泉。
曾是高皇布时令，至今犹自发春偏。
雍熙享先农六首馀同祈谷 其二 奠玉币用《敷安》。
郊庙朝会歌辞（宋代）

亲耕展祀，明灵来格。九有骏奔，百司庇职。献奠肃肃，登降翼翼。

祈彼丰穰，福流万国。
行者智猷求偈之天童
释绍昙（宋代）

太白峰前古镜台，没尘埃却惹尘埃。
担头颺下烂柴橛，忆佤当堂打破来。
峨眉老人别子歌
谢翱（宋代）

峨眉有老人，奉命过嵩少。天风吹西翼，冉冉明夕照。

湿尘纷堕天，发白更待报。有子为异物，不得入家庙。

恸哭东南云，相望沧海峤。青鸟年年来，寄书久不到。
再叠前韵题冯丈拜竹龛诗稿
姚燮（清代）

柳甸春莺藓壁虫，相喁机籁自然工。浮光大地如朝露，上乐钧天是正风。

早挹吴山龙脉秀，久令燕市马群空。何当更叩通元殿，太乙灵威揽袂同。
次汪制议梅岩韵
杨公远（宋代）

梅倚幽岩顶，花开碧藓枝。
了无脂粉态，惟有雪霜姿。
一点香清过，千年树倔奇。
和羹风味在，那许浪题诗。
锦帐春 元夕和孙夫人
申蕙（清代）

银烛澄辉，星毬熠熠。挥象管、淋漓香墨。舞霓裳，歌锦瑟，此乐难重得。

闲情堪惜。

蟾兔纾青，鱼龙吹碧。莫辜负、太平春陌。剔灯花，听玉漏，探紫姑消息。

嬉游永夕。
送契丹使还次韵答净因老
王安石（宋代）

老欲求吾志，时方摭我华。
强将愁出塞，空得病还家。
日转山河暖，风含草木葩。
胜游思一往，不敢问三车。
次韵程给事赴越任过杭相会
赵抃（宋代）

已久论交契，何妨醉别筵。君宜归大用，我独倦高年。

郡印今分治，科名昔共镌。离怀虽一水，言远似三川。
偈颂十八首
释如净（宋代）

打杀然灯佛，堕落黑暗狱。
永劫无出期，衲僧歌一曲。
满天星斗辉华屋。
西湖二咏 观捕鱼
苏辙（宋代）

西湖不放长竿入，群鱼空作淘河食。
渔人攘臂下前汀，荡漾清波浮两腋。
藕梢菱蔓不容网，箔作长围徒手得。
逡巡小舟十斛重，踊跃长鱼一夫力。
柳条穿颊洗黄金，?会缕堆盘雪花积。
烧薤香橙巧相与，白饭青蔬甘莫逆。
食罢相携堤上步，将散重煎叶家白。
人生此事最便身，金印垂腰定何益。
句
齐唐（宋代）

新筑隄成号杜塘，结茅深稳佔湖光。
清樾轩
曾逮（宋代）

开轩在独园，绕屋得清樾。
不知何年树，殆为今日设。
窗扉落林何，时复乱风月。
喧声了不闻，幽弄极可悦。
玉溪僧所庐，无似许明洁。
颇疑三昧手，断取从三浙。
禅房花木深，此语信佳绝。
何以落其成，炉烹荐茗雪。
请室课子歌
毕自严（明代）

淄黉老叟鲜机心，四十二载点朝簪。中外南北频拮据，度支承乏惕影衾。

六年持筹嗟仰屋，华发种种类临深。匪朝匪夕躬尽瘁，畏首畏尾力难任。

黔驴技穷驽马殚，倦鸟回首思高林。屡疏乞骸玦未赐，一言忤旨狱吏侵。

只身狼狈困缧绁，十龄稚子相追寻。俯仰天地等逆旅，依依将雏祛烦襟。

忆昔夏侯与黄霸，异姓授书传古今。况尔年少方趋庭，好惜寸阴如寸金。

君子患难行素位，经史乔梓足哦吟。天王神圣公论皎，浊醑逡巡对月斟。
游法源寺题虚心阁
张之洞（清代）

叩关同赏牡丹开，更为松风辄一来。数到旧游常作恶，输公心是不然灰。
庆浔州廖太守四首
许县尉（宋代）

昴宿储精岳降神，天教抱送玉麒麟。
海中仙草千年实，井底丹砂百岁春。
历运一同新甲子，日行再见旧壬辰。
五云多处三光见，南极星中是老人。
哭胡珪
方干（唐代）

才高登上第，孝极殁庐茔。一命何无定，片言徒有声。

故园花自发，新冢月初明。寂寞重泉里，岂知春物荣。
次韵苏子瞻韩干马赠李伯时
刘攽（宋代）

韩干画马名独垂，冰纨数幅横素丝。诸公赋诗邀我和，我如钝椎逢利锥。

区中才容三万里，正可騕袅一日驰。朝燕暮吴亦其亚，幸得夷路无絷羁。

此间三马皆国马，瑰资逸态成崛奇。有如秋空见霜鹘，下睨众禽俱伏雌。

良工苦心为远到，天机要眇潜得之。区区驽骀浪自负，岂可丑骨包妍皮。

李侯洒笔定超诣，尚有天骥君未知。宛王母寡今授首，汗血不敢藏贰师。
颂古三十六首
释惟一（宋代）

问我家风，识你家风。
将谓耳背，元来耳聋。
指南为北，问西答东。
阿呵呵，赵州恰恰似天童。
立秋日
陈造（宋代）

酷暑如酷吏，顷刻不可对。
万口噤不息，束湿底多罪。
况我七十翁，形劣气已惫。
懑若堕丹书，孰者我牍背。
微风忽鸣秋，遽喜又无害。
天岂刍狗我，生死置度外。
会看三日雨，怛掉推所爱。
甘泽洽嘉谷，生意亦萧艾。
汴城八景 其四 夷山夕照
于谦（明代）

不用携壶上翠微，夷山相对伴馀晖。疏林返照牛羊下，远树斜明鸟雀归。

僧逐暮钟还宝地，客寻旅馆扣柴扉。壮怀未尽登临兴，一任西风振锦衣。
钟陵寒食日与同年裴颜李先辈、郑校书郊外闲游
曹松（唐代）

寒节钟陵香骑随，同年相命楚江湄。云间影过秋千女，

地上声喧蹴踘儿。何处寄烟归草色，谁家送火在花枝。

银瓶冷酒皆倾尽，半卧垂杨自不知。
张椒云前辈北山归隐图次韵
李羲钧（清代）

乞身终拟达重阍，想像归夹松菊存。花药一庭收远志，图书万卷付长恩。

可须索米从仁祖，会见栽杨出义孙。枌社傥容陪近局，青山把酒对开轩。
张仪
徐钧（宋代）

再攻再相梁不悟，六百六里楚云何。
苏秦反覆何须道，反覆如君事更多。
光霁轩为蹇叔华赋
陈琏（明代）

繄昔濂溪翁，图启太极秘。岂惟开后学，往圣亦能继。

襟怀复洒落，人皆仰光霁。惟子古渝彦，性资喜纯粹。

皎皎鸾凤姿，温温瑚琏器。蚤探濂溪学，妙理独超诣。

端居澹无营，坐挹庭草翠。灵台湛虚明，物欲岂能蔽。

光风与霁月，悠然见胸次。愿言穷道源，直要溯洙泗。
泾川送族弟錞
李白（唐代）

泾川三百里，若耶羞见之。锦石照碧山，两边白鹭鸶。

佳境千万照，客行无歇时。上有琴高水，下有陵阳祠。

仙人不见我，明月空相知。问我何事来，卢敖结幽期。

蓬山振雄笔，绣服挥清词。江湖发秀色，草木含荣滋。

置酒送惠连，吾家称白眉。愧无海峤作，敢阙河梁诗。

见尔复几朝，俄然告将离。中流漾彩鹢，列岸丛金羁。

叹息苍梧凤，分栖琼树枝。清晨各飞去，飘落天南垂。

望极落日尽，秋深暝猿悲。寄情与流水，但有长相思。
和定叟送行韵
张栻（宋代）

旧别情何限，重逢意豁然。
相看疑似梦，款语不成眠。
但欲灯窗共，其如事役牵。
固应回首处，只在集云前。
杂感
陆游（宋代）

羲皇一画开百圣，学者即今谁造微？文词害道第一事，子能去之其庶几。
芝城客感
谢颖苏（清代）

故园三径久荒凉，岁岁天涯滞客装。又是一年秋去也，黄花山下过重阳。
赠海东僧
张籍（唐代）

别家行万里，自说过扶馀。学得中州语，能为外国书。

与医收海藻，持咒取龙鱼。更问同来伴，天台几处居。
武夷九曲棹歌 其六
黄毓祺（明代）

六曲倚棹歌，陡绝天游观。一湾三四峰，到此全身现。

远近有高低，性情无背面。我欲共天语，天人恐河汉。

击碎太虚空，举头天外看。
招竹元珍赏江洲新茶
孔武仲（宋代）

我生世味薄，所好唯真茶。
江南隔浮云，庐岳望苦赊。
煎烹逐风士，白水和脂麻。
有客自远至，开缄得新芽。
乍见真邂逅，失喜成欢哗。
掬视未及饮，清香破昏邪。
堂堂京邑雄，万货来天涯。
念此至灵草，崎岖亦随车。
小磨元自携，莹白无纤瑕。
玉尘渐委积，鹰嘴犹交加。
汲泉方汙埃，上以密叶遮。
蟹眼已鸣沸，君来何晚耶。
相呼共一啜，如到神仙家。
烦襟得浣濯，两目祛昏花。
闲居无他乐，赖有此趣佳。
煌煌金张门，酒肉争豪奢。
冷淡不辄饮，千金赏筝琶。
一醒又五斗，颜角如烘霞。
蔗浆爽肺肝，金碗嗽齿牙。
坐觇吾曹癖，往往笑以嗟。
人生乐不同，未用相矜夸。
吟罢腹饥吼，空庭噪昏鸦。
雪
华岳（宋代）

天低江阔水连天，上下周回一色兼。
扑雀猎鹰翻白缟，得鲈渔父指青帘。
马抛玉勒珑{左王右东}落，狮欠金铃橘柚添。
得句莫嫌呵冻笔，明年岁事已堪占。
丁普益居士有住山意订之以诗
释函是（明代）

野人秪合居岩壑，正拟诛茅乐大年。闻子亦能同此意，却誇吾道有真传。
风入松·柳阴庭院杏梢墙
晏几道（宋代）

柳阴庭院杏梢墙。依旧巫阳。凤箫已远青楼在，水沈谁、复暖前香。临镜舞鸾离照，倚筝飞雁辞行。
坠鞭人意自凄凉。泪眼回肠。断云残雨当年事，到如今、几处难忘。两袖晓风花陌，一帘夜月兰堂。
同稚孝鼎卿咏津鼓限阳字
程可中（明代）

戍鼓何萧索，阗阗水一方。
停枹留堕月，流响激繁霜。
乡梦秋难稳，津楼夜正央。
三挝遗谱失，悲壮忆渔阳。
西河 金陵怀古，用清真原韵
易顺鼎（清代）

歌舞地。秦淮旧曲曾记。烧残玉树阵云红，春愁暗起。

一弯眉月树边楼，凤箫声远天际。

画栏悄，谁共倚。筝船载梦犹系。银屏金屋几千家，都成战垒。

断魂桃叶久飘零，相思惟见烟水。

艳晨选醉锦绣市。望江南、芳草千里。酒醒不知何世。

只斜阳、惨碧无言，相对惯阅兴亡，荒城里。
赠崔少微
林逋（宋代）

贤才负圣朝，终日掩衡茅。
尚静师高道，甘贫绝俗交。
晒碑看壁蠹，蒸术拾邻梢。
却忆杨夫子，劳劳事解嘲。
咏怀二首 其一
郑思肖（宋代）

凤为百鸟王，孤飞无其友。览德而来仪，千载不一有。

云胡德之而，囚身狎鸡狗。我当愁来时，散发狂叫走。

历历诉此苦，太空亦肯首。
喜雨上山阳守
徐积（宋代）

山阳太守奉更书，尽束行装载轴舻。已有仁风为惠爱，更留甘雨活焦枯。

粳塍带溜苍苗奋，麦陇藏烟绀颖敷。看取北郊临去日，争先献酒是农夫。
偶作
饶节（宋代）

丹霞到了被人谩，选佛何曾异选官。争似白云无事客，茅檐冬日卧蒲团。
挽朱西安同年二首 其一
侯文熺（清代）

交态纷纷不忍论，惟君真率古风存。买山几欲相招隐，卖犬何风漫缔婚。

两度关山同逆旅，兼旬烟雨伴孤村。平生有泪无挥处，留与今朝哭寝门。
东滨南园看花二首 其一
朱朴（明代）

玉杯锦席坐春风，笑看桃花映酒红。为问主人今日醉，几回能在百年中。
哭{匠斤换赣}十五章
辛弃疾（宋代）

他年驷马车，谓可高吾门。
只今关心处，政在青枫根。
还家
陆游（宋代）

天津桥上醉骑驴，一锦囊诗一束书。
作客况当多病後，还家已束暮春初。
泥深村巷人谁顾，草满园畦手自鉏。
不为衰迟思屏迹，此心元向利名疏。
曲江渔者得鳜鱼弃之目为师婆鱼 其一
朱翌（宋代）

巨口细鳞初出网，𩼎皮玳瑁乃同斑。了无骨鲠人人喜，更捣盐齑发笑颜。
送友人孔济之之金华
林景熙（宋代）

余子纷纷气可吞，青霄万里合孤骞。
藻芹池冷三年客，丝竹堂高几世孙。
前辈修名似山斗，斯文清气在乾坤。
故人要路如相问，为说苍苔独闭门。
晚晴
董嗣杲（宋代）

空庭断履迹，江色摇篱门。
夕阳雨忽收，晴意回乾坤。
水零鸥鹭光，烟淡芦苇痕。
远客此栖迟，敢昧元造恩。
青衫避骨癯，白发笑镜昏。
向来期婴鳞，今委荒池村。
眼枯莫制泪，梦破多惊魂。
读书不得力，乃如泛萍根。
出门且散步，殊觉身可尊。
时卷亦时舍，天定理自存。
难忘怀土思，百年徒声吞。
徘徊月魄吐，呼灯倒清樽。
观音赞
释了惠（宋代）

字字不真，句句不实。
真实色身，何处寻觅。
无寻见处，正观现前。
菡萏花香水接天。
宿柏岩寺
冷朝阳（唐代）

幽寺在岩中，行唯一径通。客吟孤峤月，蝉噪数枝风。

秋色生苔砌，泉声入梵宫。吾师修道处，不与世间同。
由色壁口至大石头
颜检（清代）

又陟崎岖路，危坡逐渐登。车声闻历碌，石势竟崚嶒。

山暖冰融涧，雪消水满塍。夕阳投旅店，岚影尚层层。
柳梢青（席上）
吴礼之（宋代）

板约红牙。歌翻白雪，杯泛流霞。苏小情多，潘郎年少，欢计生涯。

轩窗临水人家。更门掩、青春杏花。百万呼卢，十千沽酒，不负韵华。
寄陆九
沈辽（宋代）

贺老湖边春水生，野阳浮动北风轻。天边重斗歌筦响，鉴里綵舟金翠明。

大抵盛时须著意，要知吾辈未忘情。君如彦道能怀帽，便逐轻帆作此行。
念奴娇 送外北上
张素（宋代）

别离谁惯，况正当春暮、凄凄风雨。既酌金尊须痛饮，莫絮伤心软语。

柳拂津亭，花飘山店，珍重长安路。妇虽非健，学持今日门户。

就是白首慈亲，双双黄日，君漫回头顾。纵为家贫希斗粟，须识折腰非慕。

凤诰诚荣，鹿车亦乐，但望归无阻。试听林外，子规啼血方苦。
送淡泉裴年兄得请归省 其一
游朴（明代）

荣命新传出禁扉，寸心先逐白云飞。宫中特赐黄金寿，道上争看彩服归。

行处使星惊负弩，谁家卿月照重闱。临汀天半千年石，到日春风好振衣。
卢滩杂兴五首
钱时（宋代）

蛙声两岸夹溪流，漫漫澄潭夜进舟。
火照寒沙翻作白，直疑浮雪满汀洲。
北上次东阿道中
冯钺（清代）

沙程万里趁岧峣，猎叶风寒酒力消。一径啮轮崖石陡，残更咒力马铃骄。

苍茫问俗荒碑少，却曲迷阳古堠遥。独有黄埃埋不得，春光透出柳条条。
相国广平文简程公挽歌二首
司马光（宋代）

明直君臣合，安危将相兼。
金章四辅贵，玉帐万兵严。
御侮长城隐，临繁利刃铦。
南山陨岩石，何以慰民瞻。
相和六引 其四 徵引
萧子云（南北朝）

朱明在离。日长至。候气而动。徵为事。六乐成文。从之备。
送王南强赴绍兴签幕四首 其二
陈傅良（宋代）

人人尊孔孟，家家诵诗书。未省有宇宙，孰与今多儒。

儒者道如砥，岂其自崎岖。申以黄老废，贾以绛灌疏。

汉家尝纷纷，政尔门户殊。
应化非真分第三十二
释印肃（宋代）

七宝岂齐经，福多不离心。
心心心是佛，何处更堪寻。
忆窊石章氏女子
仇远（元代）

湖树江云隔杳冥，千峰万壑梦中青。
悬知茅屋孤灯下，逐字教儿读孝经。
清平乐（雪）
赵彦端（宋代）

悠悠漾漾。做尽轻模样。昨夜潇潇窗外响。多在梅梢柳上。

画楼潇晓帘开。六花一片飞来。却被金炉香雾，腾腾扶上琼钗。
贺新凉
易顺鼎（清代）

憔悴江南客。问六代繁华去后，竟无消息。一片孤城斜照里，剩有青山半壁。

听打岸寒潮正急。龙虎销残莺燕老，便英雄儿女皆陈迹。

聊付与，隔江笛。

桃花暗抱脂痕泣。经几度移根换叶，嫩红犹湿。廿四桥边眉样月，曾照琼娘夜立。

更不管玉箫声寂。流尽旧家帘幕影，恨秦淮总是无情碧。

摇画舫，到烟夕。
和玉千山人咏门神韵
岳钟琪（清代）

岁底桃符换，家家为写真。侯疑封户牖，荣比上麒麟。

共许千金面，同为一代人。葫芦依样画，祇惜傍风尘。
谢梁尊师见访不遇
李翔（唐代）

晓斲黄精昼未还，岂知仙老降柴关。一声归鹤唳江口，数片白云遗竹间。

怅望有惭劳羽驾，差池不得礼冰颜。秋风独倚书斋立，遥想真晖对暮山。
同诸友城南张园赏梅十首
邵雍（宋代）

梅台赏罢意何如，归插梅花登小车。
陌上行人应见笑，风情不簿是尧夫。
送潘华阳
祖无择（宋代）

河阳苗裔有英翘，年少声名动帝明。
月桂我欣同赐第，涧松人借此沈僚。
金牛开道秦川险，笮马来宾汉使遥。
想到刀州遇知已，便从平地上烟霄。
桃花
吴照（清代）

去岁今年心不同，闭门长是负东风。夭桃莫更矜颜色，只占人间几日红。
瑞鹤仙·败荷擎沼面
赵长卿（宋代）

败荷擎沼面，红叶舞林梢，光阴何速。碧天静如水，金风透帘幕，露清蝉伏。追思往事，念当年、悲伤宋玉。渐危楼向晚，魂销处、倚遍阑干曲。凝目。一霎微雨，塞鸿声断，酒病相续。无情赏处，金井梧，东篱菊。渐兰桡归去，银蟾满夜，水村烟渡怎宿。负伊家、万愁千恨，甚时是足。
三台令 其一 洞庭杂兴
董元恺（清代）

万顷平湖似镜，千峰列嶂如环。处处倪迂范缓，家家雾髻云鬟。
和毛 其六
穆脩（宋代）

江墅幽居好，柴关带竹篱。田头饷耕后，树里灌园时。

邻静鸣秋织，樵閒对野棋。抵巇非我事，大笑引苏锥。
平翠阁
陈师道（宋代）

我家山水间，耳目厌华丽。
闻道浙西山，经年通梦寐。
从为远游客，忘郤归来计。
欲买湖上田，谢绝人间世。
湖山多变态，横斜光景异。
随山转朱阁，临顾穷幽邃。
惟有宣公楼，浮空堆乱翠。
疑是水仙人，临墙露高髻。
道人迹爱山，朝昏阅终岁。
最爱烟雨中，半掩青罗袂。
我来悲岁晚，风霜扫昏翳。
不见岭头云，未尽登临意。
古碑
戴亨（清代）

不作石头梦，空留泉下哀。一朝辞翠巘，终古卧苍苔。

功业归何处，文章安在哉。从来称岘首，姓字亦尘埃。
归京口
王存（宋代）

倦宦归来故国春，北楼千尺绝飞尘。江山雄伟增人气，城壁萧飞类此身。

眼底交游随物老，樽前歌舞逐时新。十年旧事无人问，目送斜阳下广津。
遣兴联句
孟郊（唐代）

我心随月光，写君庭中央。 ——孟郊

月光有时晦，我心安所忘。 ——韩愈

常恐金石契，断为相思肠。 ——孟郊

平生无百岁，岐路有四方。 ——韩愈

四方各异俗，适异非所将。 ——孟郊

驽蹄顾挫秣，逸翮遗稻粱。 ——韩愈

时危抱独沈，道泰怀同翔。 ——孟郊

独居久寂默，相顾聊慨慷。 ——韩愈

慨慷丈夫志，可以曜锋铓。 ——孟郊

蘧宁知卷舒，孔颜识行藏。 ——韩愈

殷鉴谅不远，佩兰永芬芳。 ——孟郊

苟无夫子听，谁使知音扬。 ——韩愈
怀寄彭城朋好十首之四张十七
贺铸（宋代）

好在张居士，云龙寄梦频。
西斋见风月，连榻复何人。
塞下曲
李颀（唐代）

黄云雁门郡，日暮风沙里。千骑黑貂裘，皆称羽林子。

金笳吹朔雪，铁马嘶云水。帐下饮蒲萄，平生寸心是。
太平州二首 其二
徐俯（宋代）

南人北人朝暮船，东梁西梁今古天。兹地何时复回首，溯流千里到家园。
又口占小诗五首
李壁（宋代）

蝉连夜语不胜清，欹枕僧窗蜡炬明。
早是宋公怀抱恶，更禁庭树作离声。
柘枝词
白居易（唐代）

柳闇长廊合，花深小院开。苍头铺锦褥，皓腕捧银杯。

绣帽珠稠缀，香衫袖窄裁。将军拄球杖，看按柘枝来。
黑水洋看月
诸可宝（清代）

东发紫竹林，南下黑水洋。当其初放船，海水皆浑黄。

沙净黄渐灭，清彻若油碧。绿极成青蓝，蓝深转为黑。

水面往往生云烟，风吹云开月上弦。仰观素魄俯黑水，水月长与船盘旋。

水上指天天下水，波涛叠叠星累累。蜃气嘘翕蛟涎腥，景物中宵益荒诡。

波光映月月夺色，明月到此不能白。晴霄闇澹入睡乡，软浪千重限南北。

远水愈黑天愈青，骊龙弄珠辉入溟。雄奇不可言语形，古来此景何人经。

江湖既明瑟，关山亦寒慄。或照思妇楼，傥邀酒人室。

圆灵赋后有遗迹，彼但清华此横逸，谁合元虚希逸笔。

四更未已榑桑红，再上舵楼看日出。